
  Forord


  Hurtighet er en egenskap og et fagområde som fascinerer mennesker i alle aldre. Dette engasjementet kan skyldes mange ting, blant annet at hurtighet er noe de fleste kan relatere seg til. De aller fleste mennesker har en eller annen gang prøvd kappløping i form av lek, skoleaktivitet eller deltakelse i organisert idrett. Hurtighet er dessuten viktig for å prestere godt i ulike idretter, og mange utøvere investerer betydelig med treningstid for å bedre denne egenskapen.


  Selv om hurtighet engasjerer mange og er en viktig prestasjonsfaktor i idrett, så har denne tematikken vært stemoderlig behandlet i treningslærelitteraturen fram til nå. Det er derfor på høy tid at det blir utgitt en dedikert lærebok innenfor fagområdet. Thomas Haugen er den perfekte forfatter til dette formålet. I 1990-årene var han aktiv sprinter i et ledende toppidrettsmiljø, for deretter å bli assistenttrener under min ledelse. Han har i en årrekke hatt diverse treneroppdrag for sprintere på høyt nasjonalt og internasjonalt nivå. Som fagperson i Olympiatoppen har han dessuten bistått et stort antall topputøvere fra ulike idretter med hurtighetstrening og testing over en 25-års periode. I tillegg har han undervist i treningsrelaterte fag for en rekke akademiske institusjoner, og som professor på Kristiania har han publisert et stort antall vitenskapelige artikler innenfor treningslære og bevegelseslære. Thomas er uten tvil den personen som har bidratt mest til å integrere forskning og beste praksis innenfor hurtighet.


  Faglig ekspertise innen idrett og trening består av mye «taus kunnskap» som kan være vanskelig å uttrykke mellom to permer. Denne velskrevne boka gir imidlertid leserne et godt innblikk i de mest fundamentale aspektene ved løpshurtighet, og perspektivene omfatter både sprintere, lagspillutøvere, utholdenhetsutøvere, racketidretter og andre som ønsker å forbedre sin hurtighet. Selv om denne boka er sentrert omkring løpshurtighet, kan mange av treningsprinsippene og metodene også være relevante for andre bevegelses­former. Boka er høyaktuell som pensumlitteratur for en rekke trenerutdanninger og trenings­relaterte emnekurs i videregående og høyere utdanning. Jeg gir den mine varmeste anbefalinger. God lesning!

  Kapittel 1


  Innledende betraktninger


  Denne boka er skrevet for deg som ønsker mer kunnskap om løpshurtighet. Følgende grunnleggende spørsmål blir belyst:


  • Hva er løpshurtighet?


  • Hvilke underliggende faktorer påvirker løpshurtighet?


  • Hvordan kan løpshurtighet måles?


  • Hvilke krav stilles til løpshurtighet i ulike idretter?


  • Hvor mye kan løpshurtighet forbedres?


  • Og sist, men ikke minst: Hvordan trene for å forbedre løpshurtighet?


  Løpshurtighet er viktig i mange idretter, ikke bare i friidrett, men også innenfor fotball, håndball, basketball, innebandy, rugby, bobsleigh, tennis, squash med mer. Mens noen idrettsutøvere utelukkende fokuserer på utvikling av løpshurtighet, må treningsarbeidet til andre utøvere i større eller mindre grad også inkludere utvikling av idrettsspesifikke tekniske/taktiske evner og fysiske ferdigheter som styrke, spenst, utholdenhet, mobilitet og lignende. Denne boka forsøker å dekke disse ulike perspektivene ved trening av løpshurtighet. Innholdet baserer seg både på forskningsbasert teori (se referanseliste bakerst i boka) og kunnskap fra beste praksis som bokas forfatter har ervervet seg etter et langt liv i topp-, bredde- og barneidretten.


  Selv om løpshurtighet vektlegges ulikt i forskjellige idretter, består treningsprosessen av de samme grunnleggende trinnene (Bucher Sandbakk et al., 2023; Gjerset et al., 2015; Haugen et al., 2019C). Treningsprosessen starter vanligvis med konkretisering av mål (figur 1.1). Målene gir konsekvenser for hvor mye tid som skal prioriteres på trening, konkurranser, transport til og fra trening og konkurranser, jobb, studier, familie, venner, sponsorer, søvn, restitusjonstiltak og fritidssysler. Trinn 2 i treningsprosessen går ut på å tilegne seg kunnskap om og oversikt over hva som kreves for å oppnå målene og prestere på et gitt nivå. I utgangspunktet er det trener(e) som skal besitte kunnskap om den spesifikke idrettens underliggende krav, men impliserte utøvere må også inneha et visst minimum av kunnskap for å bli bevisst på hva de skal strekke seg etter. Dette skaper eierskap og økt motivasjon i det videre treningsarbeidet. Trinn 3 i treningsprosessen omfatter Side 14kartlegging av hvor utøveren står i forhold til målene og kravene. Slike kapasitetsanalyser bør ikke bare omfatte selve prestasjonsaspektet, men også inkludere en vurdering av de underliggende prestasjonsvariablene for å identifisere hvilke faktorer som begrenser prestasjonsnivået for den enkelte utøver. Trinn 4 innbefatter planlegging av trening for å «tette gapet» mellom nåværende og ønsket prestasjonsnivå. Dette arbeidet omfatter periodisering av trening, anvendelse av generelle treningsprinsipper og manipulering av ulike belastningsvariabler. Trinn 5 omfatter det viktigste elementet, nemlig gjennomføring av trening, mens trinn 6 innbefatter evaluering av treningsarbeidet (Bucher Sandbakk et al., 2023; Gjerset et al., 2015; Haugen et al., 2019C).


  De ulike kapitlene i denne boka vil forhåpentligvis være til hjelp for de som ønsker mer inngående kunnskap om hvordan idrettsspesifikke treningsprosesser kan gjennomføres i praksis med tanke på utvikling av løpshurtighet. Kompleksiteten i trenings­prosessen gjør at det ikke eksisterer noen klare skillelinjer mellom tematikkene, og boka bør derfor leses og tolkes i sin helhet slik at avsnitt eller enkeltkapitler ikke blir anvendt i en feil eller ukritisk kontekst.


  
    [image: Figur 1.1 Skjematisk framstilling av hovedtrekkene i treningsprosessen. Selv om trinnene følger en viss logisk rekkefølge, er de sammenvevde og repeterer hverandre i både kortsiktige og langsiktige sykluser.] 

    Figur 1.1 Skjematisk framstilling av hovedtrekkene i treningsprosessen. Selv om trinnene følger en viss logisk rekkefølge, er de sammenvevde og repeterer hverandre i både kortsiktige og langsiktige sykluser.

  


  Prestasjonsforbedring over tid krever dedikasjon og hardt arbeid, og det finnes ingen lettvinte løsninger til suksess. Det er mange eksempler i idretten der treningsopplegget til suksessfulle utøvere eller trenere har blitt kopiert av andre, men historien har vist at dette sjelden fungerer bra over tid. Dette skyldes trolig en utilstrekkelig forståelse av kontekst. Selv om denne boka presenterer mange eksempler på treningsøkter og ukeplaner fra beste praksis, er det viktig at alle lesere foretar veloverveide vurderinger og beslutninger med hensyn til hva de ønsker å oppnå, hvilket utgangspunkt de har, og hvilke rammebetingelser som ligger til grunn.

  Kapittel 2


  Hva er hurtighet?


  Hurtighet kan opptre i mange varianter. Dette kapittelet omhandler hvordan løpshurtighet kan defineres og kategoriseres, samt hvilken sammenheng det er mellom de ulike formene for hurtighet.


  2.1 Definisjoner av hurtighet


  Hurtighet kan defineres som kroppens evne til å forflytte seg over korte distanser på kortest mulig tid, og dette avhenger av musklenes evne til å akselerere kroppsdeler relativt til kroppen. I friidrett utendørs er 100, 200 og 400 m definert som sprintdistanser på seniornivå, mens 60 m også benyttes innendørs eller for yngre årsklasser. Tabell 2.1.1 viser en oversikt over nåværende verdensrekorder og norske rekorder på de ulike sprintdistansene i friidrett.


  
    Tabell 2.1.1. Gjeldende verdensrekorder og norske rekorder på sprintdistanser i friidrett (per jan. 2025).

            100 m

          

          	
            200 m

          

          	
            400 m

          
        


        
          	
            Verdensrekord


            menn

          

          	
            6,34 s


            Christian Coleman, USA, 2018

          

          	
            9,58 s


            Usain Bolt,


            JAM, 2009

          

          	
            19,19 s


            Usain Bolt,


            JAM, 2009

          

          	
            43,03 s


            Wayde Van Niekerk,


            RSA, 2016

          
        


        
          	
            Verdensrekord kvinner

          

          	
            6,92 s


            Irina Privalova, RUS, 1993

          

          	
            10,49 s


            Florence G.-Joyner,


            USA, 1988

          

          	
            21,34 s


            Florence G.-Joyner,


            USA, 1988

          

          	
            47,60 s


            Marita Koch,


            GDR, 1985

          
        


        
          	
            Norsk rekord menn

          

          	
            6,55 s


            Jaysuma S. Ndure,


            2008

          

          	
            9,99 s


            Jaysuma S. Ndure,


            2011

          

          	
            19,89 s


            Jaysuma S. Ndure,


            2007

          

          	
            44,39 s


            Håvard B. Ingvaldsen,


            2023

          
        


        
          	
            Norsk rekord kvinner

          

          	
            7,10 s


            Ezinne Okparaebo,


            2015

          

          	
            11,10 s


            Ezinne Okparaebo,


            2012

          

          	
            22,58 s


            Henriette Jæger,


            2024

          

          	
            49,85 s


            Henriette Jæger,


            2024

          
        

      
    


    *Innendørs

  


  Distanser til og med 200 m defineres tradisjonelt som kortsprint, mens 400 m klassifiseres som langsprint. Av plasshensyn vil det i hovedsak bli fokusert på kortsprint videre i denne boka.


  Ut fra hastighetsutviklingen er det vanlig å dele et sprintløp i friidrett i ulike faser: akselerasjon, toppfart og spesifikk utholdenhet (figur 2.1.1). Alle utøvere har samme hastighetsforløp uavhengig av prestasjonsnivå, men varigheten av de ulike fasene varierer fra individ til individ (Haugen et al., 2019B og C).

    [image: Figur 2.1.1 Hastighetskurven og typiske faser på 100 m sprint.] 

    Figur 2.1.1 Hastighetskurven og typiske faser på 100 m sprint.

  


  Hastighetsutviklingen på et sprintløp danner også grunnlag for å klassifisere hurtighet i friidrett i ulike former: reaksjonshurtighet, akselerasjonshurtighet, maksimal hurtighet (toppfart) og spesifikk utholdenhet (Haugen et al., 2019B og C). Reaksjonshurtighet kan defineres som utøverens evne til å sette kroppen raskt i bevegelse som en respons til en gitt stimulus. Dette måles vanligvis i form av reaksjonstid, som er tiden fra signalet blir gitt, til bevegelsen starter. I idrett kan stimulus være


  • optisk (knyttet til syn), for eksempel hvordan med- eller motspillere agerer på banen


  • akustisk (knyttet til hørsel), for eksempel et startskudd i sprintløp i friidrett


  • taktilt (knyttet til berøring), for eksempel et grep fra motstanderen i kampsport


  I friidrett utgjør reaksjonstid (dvs. tiden mellom avfyrt skudd og registrert trykkøkning i startblokka) en liten brøkdel av den totale slutt-tiden. Raskeste tillatte reaksjonstid er satt til 0,10 s. I internasjonale mesterskapsfinaler for 100 m sprint ligger gjennomsnittlig reaksjonstid på ca. 0,14 s (Haugen et al., 2013A; Tønnessen et al., 2013). I ballspill og racketidretter er reaksjon nær forbundet med spilleforståelse og evnen til å forutse handlingene til med- og motspillere.


  Akselerasjonsfasen i sprintløp er fasen fra startskuddet går, til utøveren har oppnådd tilnærmet maksimal hastighet (Haugen et al., 2019B). Akselerasjon defineres som endring i hastighet per tidsenhet, og Newtons andre lov (kraft = masse x akselerasjon) forteller oss at akselerasjon er en kvotient av kraft og masse. Utøvere som er sterke i forhold til egen kroppsvekt, har dermed gode forutsetninger for akselerasjonshurtighet.


  Maksimalhastighetsfasen karakteriseres ved at utøveren beveger seg med maksimal og tilnærmet konstant horisontal hastighet. I praksis klarer ikke idrettsutøvere å opprettholde sin toppfart i mer enn 1–3 sekunder (Haugen et al., 2019C). Mens de fleste voksne idrettsutøvere Side 17oppnår toppfart etter ca. 30 m, oppnår sprintere i verdenstoppen toppfart først etter 50–70 m. Menn oppnår toppfart ca. 20 % lenger ut i distansen enn kvinner. God løpsteknikk er en grunnleggende forutsetning for å oppnå høy maksimal hastighet. De beste mannlige sprinterne i verden har blitt målt til en toppfart på ca. 12 m/s (Haugen et al., 2019B og C), og dette tilsvarer over 43 km/t. Tilsvarende tall for kvinner er ca. 11 m/s, noe som tilsvarer nærmere 40 km/t. Til sammenligning har geparden, jordens raskeste pattedyr, en toppfart på ca. 110 km/t.


  På slutten av et sprintløp i friidrett avtar løpshastigheten gradvis inn mot mål. For verdensledende 100-meterløpere utgjør dette en hastighetsreduksjon på 3–4 % (Haugen et al., 2019C), og denne nedgangen forsterker seg med økende sprintdistanse og dårligere prestasjonsnivå. For å prestere bra på slutten av et sprintløp gjelder det å ha god spesifikk utholdenhet, og viktigheten av denne egenskapen øker med økende sprintdistanse. Dette krever blant annet en høy grad av «stivhet» i underekstremitetene (Haugen et al., 2019B), noe som blir mer grundig forklart i en senere del av boka.


  Det finnes også noen former for løpshurtighet som er mindre friidrettsspesifikke, men som er mer relevante for andre idretter. I ballspill og lagidretter forekommer sprintdueller svært hyppig. Repetert sprint-evne defineres i litteraturen som evnen til å gjennomføre gjentatte sprintløp (≤ 10 s varighet) med korte pauser (20 s–3 min) på kortest mulig tid (Girard et al., 2011). Prestasjon måles da som gjennomsnittlig tid eller total tid på alle sprintløpene. Repetert sprint-evne kan imidlertid også defineres som evnen til å gjennomføre gjentatte maksimale sprintløp med korte pauser og minimalt fall i prestasjon (Girard et al., 2011). I sistnevnte tilfelle vurderer man den prosentvise tilbakegangen i prestasjon fra første til siste sprint. Jo bedre trent utøver, desto mindre prosentvis tilbakegang. Dette forutsetter naturligvis at innsatsen på hver sprint er maksimal. Figur 2.1.2 viser noen eksempler på «profiler» med tanke på repetert sprint-evne. For eksempel kan en eksplosiv spiller løpe raskere i de innledende duellene, men få større prosentvis fall i prestasjon sammenlignet med en mer utholdende utøver etter hvert som duellene gjentas. Jo flere sprintløp som repeteres, jo lengre sprintdistanse, og desto kortere pause mellom hvert sprintløp, jo mer øker sjansene for at den utholdende typen etter hvert vinner en sprintduell. På grunn av muskelfibrenes egenskaper er det vanskelig å være både eksplosiv og utholdende samtidig. Men gjennom trening kan man redusere fallet i prestasjon under repeterte sprintløp.


  
    [image: Figur 2.1.2 Typisk hastighetsutvikling ved repeterte sprintløp for A) en eksplosiv vs. en utholdende spiller og for B) en godt trent vs. en dårlig trent spiller.] 

    Figur 2.1.2 Typisk hastighetsutvikling ved repeterte sprintløp for A) en eksplosiv vs. en utholdende spiller og for B) en godt trent vs. en dårlig trent spiller.

  


  Side 18Evnen til å foreta hurtige retningsforandringer er også en viktig form for hurtighet i ballspill og racketidretter (Haugen & Seiler, 2015; Pluim et al., 2023). Dette testes vanligvis i form av forhåndsplanlagte bevegelser i en standardisert løype (figur 2.1.3). Agility defineres imidlertid som evnen til å foreta hastighetsendringer og retningsforandringer som respons på en ytre stimulus (f.eks. aksjoner til med- eller motspillere) (Paul et al., 2016). Agility inkluderer dermed evnen til både å forutse, oppfatte, reagere og agere hurtig på kamp- og treningsrelaterte situasjoner.


  
    [image: Figur 2.1.3 Eksempler på tester og treningsøvelser som inkluderer sprintløp med retningsforandringer (fra Haugen & Seiler, 2015). Forflytningene innenfor hver test kan variere (forlengs, sideveis eller baklengs) ut fra idrettsspesifikke krav og posisjon på banen.] 

    Figur 2.1.3 Eksempler på tester og treningsøvelser som inkluderer sprintløp med retningsforandringer (fra Haugen & Seiler, 2015). Forflytningene innenfor hver test kan variere (forlengs, sideveis eller baklengs) ut fra idrettsspesifikke krav og posisjon på banen.

  


  2.2 Sammenhengen mellom ulike former for hurtighet


  Det er ikke alltid slik at de ulike formene for hurtighet samvarierer. I sprintløp i friidrett er det for eksempel liten sammenheng mellom reaksjonstid og slutt-tid (Tønnessen et al., 2013), og dette skyldes at sprintere på lavere prestasjonsnivå også kan reagere hurtig. Tilsvarende for ballspill kan mangel på løpshurtighet delvis kompenseres for med god spilleforståelse, evne til å forutsi med- og motspilleres aksjoner samt at man posisjonerer seg strategisk på banen.


  Utøvere som er raske på en rettlinjet sprint, hevder seg ikke nødvendigvis like bra i et sprintløp med retningsforandringer. En offentlig tilgjengelig YouTube-video viser at fotballspilleren Christiano Ronaldo tapte med 0,3 s mot den spanske sprintmesteren Angel David Rodriguez på en 25 m lineær sprint, mens Ronaldo vant med 0,5 s på den samme Side 19distansen da duellen ble gjennomført i en sikksakk-løype (http://www.youtube.com/​watch?​v=hZqEj-Qyg6U). Jo flere og krappere retningsforandringer, desto større krav til relativ kroppsstyrke. Utøvere som for eksempel Erling Braut Håland og Alexander Sørloth blir «straffet» for sin hurtighet og store kroppsmasse (stor bevegelsesenergi) dersom de må gjennomføre krappe retningsforandringer mens de er i stor fart. Om vi bruker et kjøretøy som metafor, så krever det mer bremsekraft for å bremse opp en trailer enn en personbil hvis begge kommer kjørende med samme hastighet.


  Det er en svært høy samvariasjon mellom splitt-tider som representerer de ulike fasene (f.eks. akselerasjon 0–30 m, maksimalhastighet 30–60 m og spesifikk utholdenhet 60–100 m) på 100 m sprint (Haugen et al., 2019C). Det er imidlertid toppfarten som i størst grad korrelerer med prestasjon på kortsprintdistanser i friidrett. Analyser av store testdatabaser som inkluderer en rekke ulike idretter, viser dessuten stor samvariasjon mellom prestasjon på 10 og 40 m sprint (se figur 2.2.1) (Haugen et al., 2019A og 2020A). Mange praktikere innenfor lagidrett tror at det ikke eksisterer noen stor sammenheng mellom toppfart og hurtighet på de første meterne, men dette er altså ikke tilfellet.


  
    [image: Figur 2.2.1 Korrelasjonsplott mellom prestasjon på 10 og 40 m sprint.] 

    Figur 2.2.1 Korrelasjonsplott mellom prestasjon på 10 og 40 m sprint.

  


  Når det gjelder repetert sprint, så har både forskning og praktisk erfaring vist at utøvere fra ulike lagidretter kan gjennomføre 15–20 sprintløp over 20 m med start hvert minutt uten registrert fall i prestasjon (Haugen et al., 2014B og 2015C). Ved bruk av slike testprotokoller vil det derfor være svært stor samvariasjon mellom raskeste sprint og gjennomsnittlig sprinttid på distansen (figur 2.2.2). Hvis man derimot øker sprintdistansen til 40 m, vil Side 20man selv hos godt trente utøvere observere signifikant fall i prestasjon (> 0,05 s) etter kun 3–4 repetisjoner dersom de løper med full innsats på hver repetisjon og har korte pauser (1–2 min). Jo lengre og flere sprintløp og jo kortere pauser, desto større krav til aerob kapasitet (maksimalt oksygenopptak) for å klare å opprettholde prestasjon ved repeterte sprintløp (Girard et al., 2011; Haugen & Seiler, 2015).


  
    [image: Figur 2.2.2 Sammenhengen mellom beste tid og gjennomsnittlig tid på en 15 x 20 m repetert sprinttest med 1 min pause mellom hvert løp for en gruppe fotballspillere.] 

    Figur 2.2.2 Sammenhengen mellom beste tid og gjennomsnittlig tid på en 15 x 20 m repetert sprinttest med 1 min pause mellom hvert løp for en gruppe fotballspillere.

  


  De ulike formene for hurtighet som er beskrevet i dette kapittelet, påvirkes av en rekke fysiologiske, mekaniske/tekniske og ytre faktorer (figur 2.2.3). I de påfølgende kapitlene vil hver av disse prestasjonsbestemmende kategoriene bli beskrevet mer detaljert.


  
    [image: Figur 2.2.3 Grov oversikt over faktorer som påvirker løpshurtighet.] 

    Figur 2.2.3 Grov oversikt over faktorer som påvirker løpshurtighet.

